Talle verdrink by Kaapstad reeds vóór vakansie beginEen van Kaapstad se talle gewilde strande. (Foto: Craig Howes/Twitter) Kaapstad het ŉ beroep gedoen op vakansiegangers wat sy strande besoek om ekstra bedag in die water te wees – altesaam 10 mense, onder wie kinders, het reeds vóór die aanvang van die vakansie verdrink. “Dit is baie ontmoedigend, gegewe die stad se bewusmakingsveldtogte om verdrinkings te voorkom,” het Zahid Madroodien, burgemeesterskomiteelid vir gemeenskapsdienste en gesondheid, gesê. In die 2018-’19-seisoen was daar 11 verdrinkings, in vergelyking met die seisoen tevore, toe 19 mense verdrink het. “Die aanduidings is dat die voorvalle verband hou met seestrome, óf wanneer mense swem in gebiede wat nie daarvoor afgebaken is nie. Ons jaarlikse boodskap sluit spesifieke waarskuwings oor seestrome in en waarsku mense om binne die veilige gebiede op die strand te bly,” het Badroodien gesê. Die stad het 282 lewensredders vir die seisoen op strande en ŉ bykomende 11 permanente senior strandlewensredders op 26 plekke langs die kus ontplooi. Dit sluit getypoele in. “Ons lewensredders doen fantastiese werk, veral omdat duisende besoekers daagliks na ons strande stroom. Hulle help op talle maniere en voorkom groot getalle ernstige voorvalle, maar hulle kan dit nie alleen doen nie. “Besoekers het ook ŉ rol om te speel en ek pleit by hulle om te alle tye in die voorgeskrewe swemgebiede te bly waar lewensredders aan diens is; om nie [alkohol] te drink en te swem nie; om net tussen vlae te swem; asook vir volwassenes om toesig oor hul kinders te hou.” Badroodien het gesê hoewel geen van die 10 verdrinkings met alkoholgebruik verband hou nie, gaan tweederdes van verdrinkings gepaard met “problematiese sosiale gedrag”. Alkohol word glad nie op Kaapstad se strande toegelaat nie.